section_heading: Privremeno primirje
paragraph_text: Prekid sukoba, potpisan 27. siječnja 1993. u Ženevi između Mate Bobana i Alije Izetbegovića, stoga nije imao nikakvu težinu jer u prvom redu nije bio poštovan te nije mogao garantirati odustajanje od bošnjačkih namjera. Sljedeća dva mjeseca protekla su relativno mirno, bez značajnijih sukoba usrednjoj Bosni. Pozornost javnosti, usmjerena je na opkoljene gradove Sarajevo i Srebrenicu. Posredništvom zapovjednika UNPROFOR-a, generala Phillipa Morillona, na sastanku u Novoj Biloj 1. veljače organiziran je sastanak zapovjednika HVO-a OZ SB, pukovnika Tihomira Blaškića i zapovjednika 3. korupsa ARBiH, pukovnika Envera Hadžihasanovića. Tema sastanka bila je primjena dogovorenog prekida vatre i deblokada cestovnih komunikacija. Dogovorene su zajedničke komisije za obilazak terena i razmjenu zarobljenika. Prethodno je Blaškić uputio niz kritika UNPROFOR-u zbog ponašanja tijekom borbi te prijevoza pripadnika ARBiH i mudžahedina u vozilima Crvenog križa na izvršavanje borbenih zadaća.